На основу члана 38 став 1 тачка 10, а у вези са чланом 153 став 2 Закона о локалној самоуправи ("Службени лист ЦГ", бр. 02/18, 34/19 и 38/20) и члана 36 став 1 тачка 10 Статута општине Беране ("Службени лист ЦГ - Општински прописи", бр. 42/18) Скупштина општине Беране, на сједници одржаној 29. јуна 2021. године, донијела је

О Д Л У К У
о мјесним заједницама

I  ОПШТЕ ОДРЕДБЕ
Члан 1
Овом Одлуком уређују се услови оснивања, послови, органи и поступак избора, организација и рад органа, начин одлучивања, финансирање и друга питања од значаја за рад мјесних заједница на територији Општине Беране.
Члан 2
Изрази који се користе у овој Одлуци за физичка лица у мушком роду подразумијевају исте изразе у женском роду.
Члан 3
Мјесна заједница је дио јединственог система локалне самоуправе и облик непосредног учешћа пунољетних грађана са пребивалиштем на подручју мјесне заједнице (у даљем тексту: грађани мјесне заједнице) у вршењу и одлучивању о јавним пословима од непосредног и заједничног интереса за локално становништво и другим јавним пословима.
Мјесна заједница се оснива ради задовољења потреба и интереса локалног становништва.
Мјесна заједница може имати Статут, уколико то захтијевају посебни интереси на подручју те мјесне заједнице, а исти нису регулисани овом Одлуком.
Члан 4
У мјесној заједници грађани мјесне заједнице одлучују преко својих изабраних представника у Савјету мјесне заједнице, на Збору грађана, референдумом и другим облицима изјашњавања грађана у складу са Статутом Општине и овом Одлуком и доносе одлуке од заједничког интереса за то подручје.
За вршење послова мјесне заједнице, органи мјесне заједнице одговорни су локалном становништву са подручја мјесне заједнице.
Члан 5
Мјесна заједница има својство правног лица, са правима и обавезама утврђеним Законом, Статутом Општине и овом Одлуком.
Мјесна заједница стиче својство правног лица даном уписа у регистар мјесних заједница који води орган локалне управе надлежан за послове мјесних заједница.
Члан 6
Мјесна заједница има печат и штамбиљ.
Печат мјесне заједнице је округлог облика пречника 32 мм, са текстом "Општина Беране - Мјесна заједница (назив мјесне заједнице)" и малим грбом Општине Беране.
Штамбиљ мјесне заједнице је правоугаоног облика, димензија 30 x 70 мм, са текстом "Општина Беране - Мјесна заједница (назив мјесне заједнице) и простором за број акта, мјесто и датум.
Члан 7
За чување и употребу печата мјесне заједнице одговоран је предсједник Савјета мјесне заједнице, односно лице које он овласти из органа мјесне заједнице.

Истеком или престанком мандата предсједника савјета или лица овлашћеног за чување и употребу печата, исти су дужни да одмах по истеку мандата, без одлагања, печате депонују код органа управе надлежног за вођење регистра мјесних заједница.
Члан 8
Мјесна заједница може имати своју имовину, у складу са Законом.
Мјесна заједница има право коришћења непокретности, покретних ствари, опреме и средстава за рад који се налазе у својини Општине, у складу са посебном одлуком надлежног органа.
Право коришћења и управљања над непокретностима из става 2 овог члана се утврђују одлуком Скупштине општине.
Општина Беране може обезбиједити простор, у свом власништву, за рад једне или више мјесних заједница, у складу са посебном одлуком надлежног органа.
У случају несавјесног поступања са имовином датом на коришћење мјесној заједници, надлежни орган управе покренуће поступак одузимања дате имовине, у складу са законом.

II  УСЛОВИ И ПОСТУПАК ЗА ОСНИВАЊЕ МЈЕСНЕ ЗАЈЕДНИЦЕ
Члан 9
Мјесна заједница се оснива за дио насеља, насеље или више повезаних насеља који представљају просторну, урбанистичку и комуналну цјелину и у којем су грађани мјесне заједнице у свакодневном животу и раду повезани заједничким интересима и потребама.
Границе подручја мјесних заједница поклапају се са границама насеља за које се Мјесна заједница оснива.
Мјесна заједница оснива се за дио насеља, насеље или више повезаних насеља.
Члан 10
Мјесна заједница може настати:
   - оснивањем на подручју које није обухваћено подручјем друге мјесне заједнице,
   - промјеном статуса постојеће мјесне заједнице.
Члан 11
Поступак за оснивање мјесне заједнице покрећу пунољетни грађани са пребивалиштем на подручју за које се предлаже оснивање мјесне заједнице путем иницијативе.
Иницијатива коју својим потписом подржи најмање 10% пунољетних грађана са пребивалиштем на подручју за које се тражи оснивање, подноси органу управе надлежном за послове мјесних заједница.
Иницијатива се подноси у писаној форми и садржи:
   - предлог назива мјесне заједнице;
   - границе подручја за које се предлаже оснивање мјесне заједнице;
   - образложење оправданости оснивања;
   - име и презиме, матични број, број личне карте, адресу становања и лични потпис пунољетних грађана са пребивалиштем подносилаца иницијативе;
   - име и презиме, матични број, број личне карте, адресу становања чланова Иницијативног одбора и
   - потпис предсједника Иницијативног одбора.
Процедуру по поднесеној иницијативи за оснивање мјесне заједнице у име подносилаца спроводи Иницијативни одбор који броји 3 (три) члана.
Члан 12
Подносиоци иницијативе већином гласова бирају Иницијативни одбор ради оснивања мјесне заједнице.
Иницијативни одбор има предсједника и два члана.
Члан 13
Орган локалне управе надлежан за послове мјесних заједница доставља иницијативу министарству надлежном за послове вођења регистра пребивалишта ради утврђивања испуњености услова у погледу броја подносилаца иницијативе и њиховог пребивалишта и од министарства прибавља овјерени извод из регистра пребивалишта са подацима о имену и презимену и јединственом матичном броју свих пунољетних грађана који имају пребивалиште на подручју обухваћеном иницијативом.
Орган локалне управе надлежан за послове мјесних заједница дужан је да се у року од 60 дана од дана пријема акта изјасни по поднесеној Иницијативи и своје мишљење о оправданости захтјева доставља Иницијативном одбору.
Орган из претходног става може вратити подносиоцу Иницијативу ради отклањања утврђених недостатака, уколико исти постоје.
Ако подносилац иницијативе у року, који не може бити краћи од 8 дана, не отклони утврђене недостатке, сматра се као да иницијатива није ни поднесена.
Члан 14
Иницијативни одбор, по претходно прибављеном мишљењу од стране надлежног органа за послове мјесних заједница, сазива збор грађана најкасније у року од 30 дана од дана пријема мишљења из члана 13 став 2 ове одлуке.
О времену и мјесту одржавања Збора грађана Иницијативни одбор јавно обавјештава грађане најкасније седам дана прије одржавања Збора.
У случају да Иницијативни одбор не сазове Збор у предвиђеном року, надлежни орган управе за послове мјесних заједница сазива Збор у року од 30 дана од дана истека рока за сазивање Збора од стране Иницијативног одбора.
На збору грађана доноси се одлука о оснивању мјесне заједнице.
Члан 15
Одлука о оснивању мјесне заједнице доноси се већином гласова грађана на Збору, на којем присуствује најмање 10 % пунољетних грађана са пребивалиштем на подручју за које се предлаже оснивање мјесне заједнице.
Одлука о оснивању мјесне заједнице садржи:
   - назив и сједиште мјесне заједнице;
   - назив насеља за које се образује мјесна заједнице и границе подручја која обухвата;
   - име и презиме лица овлашћеног за упис мјесне заједнице, односно статусних промјена у регистар мјесних заједница.
Изузетно од става 1 овог члана, скупштина може, кад је то неопходно ради остваривања права и дужности грађана, привремено до оснивања мјесне заједнице у складу са ставом 1 овог члана, а најдуже 6 (шест мјесеци), образовати мјесне заједнице.
Члан 16
Одлука о оснивању мјесне заједнице доставља се надлежном органу локалне управе надлежном за послове мјесних заједница у року од 15 дана од дана доношења одлуке на збору грађана.
Одлука из става 1 овог члана  на коју се позитивно изјаснио надлежни орган управе за сарадњу са мјесним заједницама, доставља се Предсједнику општине ради предлагања за дневни ред скупштинског засиједања.
На одлуку о оснивању Мјесне заједнице Скупштина општине даје сагласност.
Члан 17
  Уколико Скупштина општине не да сагласност на одлуку збора грађана о оснивању мјесне заједнице, дужна је да у року од 30 дана распише референдум за територију за коју се предлаже оснивање мјесне заједнице.
   Одлуком Скупштине ће се одредити дан одржавања референдума, органи за спровођење референдума и утврдити друге радње од значаја за његово спровођење.
   У случају да се већина грађана са територије за коју се предлаже оснивање мјесне заједнице изјасни о оснивању мјесне заједнице Скупштина на првој наредној сједници даје сагласност на одлуку о оснивању мјесне заједнице“.

Члан 18
Одлука Скупштине општине о давању сагласности објављују се у "Службеном листу Црне Горе - Општински прописи".

III  ПРОМЈЕНА СТАТУСА ПОСТОЈЕЋЕ МЈЕСНЕ ЗАЈЕДНИЦЕ
Члан 19
Под промјеном статуса постојеће мјесне заједнице подразумијева се:
   1. спајање двије или више мјесних заједница у нову мјесну заједницу,
   2. припајање једне мјесне заједнице или њеног дијела другој мјесној заједници,
   3. подјела мјесне заједнице на двије или више мјесних заједница.
Члан 20
У случају спајања, у регистар се уписује нова мјесна заједница настала спајањем, а спојене мјесне заједнице се бришу.
Правни сљедбеник спојених мјесних заједница је нова мјесна заједница.
Члан 21
Мјесна заједница или њен дио може се припојити другој мјесној заједници.
У случају припајања, мјесна заједница којој је припојена друга мјесна заједница обухвата и подручје припојене мјесне заједнице, а припојена мјесна заједница престаје да постоји и брише се из регистра.
Ако се припаја само дио мјесне заједнице, између мјесних заједница на које се територијална промјена односи закључује се споразум о територијалном разграничењу.
Ако се припаја дио мјесне заједнице, у регистар се уписује измјена подручја сваке мјесне заједнице обухваћених припајањем.
Члан 22
У случају подјеле, одлуком збора грађана мјесне заједнице која се дијели, врши се територијално разграничење и уређује питање правног сљедбеништва, а у регистар се уписује једна или више нових мјесних заједница насталих подјелом.
Члан 23
Иницијативу за спајање, подјелу или припајање мјесне заједнице својим потписом може да поднесе 30% пунољетних грађана мјесне заједнице за које се тражи измјена статуса, односно насеља за која се захтијева промјена.
У случају спајања или припајања дијела мјесне заједнице, број подносилаца иницијативе из сваке мјесне заједнице обухваћене промјеном мора бити сразмјеран.
Члан 24
Иницијатива за спајање, подјелу или припајање мјесне заједнице или њеног дијела садржи:
   - назив постојећих мјесних заједница обухваћених иницијативом,
   - предлог назива једне или више нових мјесних заједница чије се оснивање иницира,
   - предлог граница подручја једне или више будућих мјесних заједница,
   - предлог одлуке о правном следбеништву у случају подјеле,
   - образложење иницијативе,
   - име и презиме, матични број, број личне карте, адресу пребивалишта и својеручни потпис подносилаца иницијативе,
   - име и презиме, матични број, број личне карте, адресу пребивалишта чланова Иницијативног одбора,
   - потпис и адресу предсједника Иницијативног одбора.

Члан 25
У случају спајања или припајања, грађани мјесних заједница које су обухваћене спајањем или припајањем бирају јединствени Иницијативни одбор и подносе јединствену иницијативу.
Члан 26
Иницијатива за издвајање насеља из једне и припајање другој мјесној заједници, сматра се прихваћеном ако се на Збору грађана постојеће мјесне заједнице из које се дио насеља издваја и на Збору грађана мјесне заједнице којој се дио насеља припаја, изјасни већина присутних грађана мјесне заједнице.
Иницијатива за спајање мјесних заједница сматра се прихваћеном ако се за исту изјасни већина грађана мјесне заједнице присутних на Зборовима у мјесним заједницама које се спајају.
Иницијатива за подјелу мјесне заједнице сматра се прихваћеном ако се за исту изјасни већина грађана мјесне заједнице присутних на Збору грађана мјесне заједнице која се дијели.
Збору грађана на којем се одлчује о поднешеној иницијативи за спајање, подјелу и припајање мјесне заједнице мора присуствовати најмање 10% пунољетних грађана са подручја за које се предлажу промјене статуса.
Члан 27
Промјена статуса постојећих мјесних заједница врши се под условима, на начин и у поступку који је овом одлуком прописан за оснивање нове мјесне заједнице.
Члан 28
Одлука скупштине општине о давању сагласности на промјену статуса објављује се у "Службеном листу Црне Горе - општински прописи".

IV  ПОСЛОВИ МЈЕСНЕ ЗАЈЕДНИЦЕ
Члан 29
Грађани у мјесној заједници одлучују и учествују у одлучивању о остваривању својих заједничких потреба и интереса у областима: уређивања територије мјесне заједнице, становања, комуналних дјелатности, социјалне и дјечије заштите, здравствене заштите, културе, физичке културе, информисања, заштите и унапређивања животне средине, заштите потрошача, и у другим областима живота и рада становништва на том подручју.
Члан 30
Поред послова утврђених законом којим се уређује локална самоуправа и Статутом општине, грађани у мјесној заједници одлучују и учествују у одлучивању о остваривању локалних потреба и интереса у пословима који се односе на:
   - изјашњавање о плановима и програмима развоја општине, појединих дјелатности, буџету општине, вишегодишњим инвестиционим плановима и другим актима од јавног интереса,
   - покретање иницијатива за доношење планске документације и за уређивање појединих питања,
   - указивање на потребе за организовање, односно квалитетније пружање здравствене, социјалне, дјечије и других облика заштите,
   - предлагање унапређења комуналних дјелатности и намјенско коришћење јавних површина и заштите животне средине,
   - организовање јавних трибина и јавних скупова ради разматрања појединих питања од значаја за живот и рад грађана,
   - обавјештавање, едукацију и анимацију грађана ради учешћа у вршењу јавних послова у складу са посебном одлуком општине,
   - контролу намјенског коришћења јавних површина, парковског и другог мобилијара, локалних изворишта и шума на територији мјесне заједнице,
   - иницирање промјена у јавном превозу путника;
   - прикупљање података, вођење евиденције и иницирање помоћи лицима која се налазе у стању социјалне потребе на подручју мјесне заједнице, а нису корисници права на социјалну и дјечију заштиту;
   - иницирање утврђивања олакшица и других мјера ради подстицаја предузетништва, пољопривреде, сеоског и алтернативних видова туризма;
   - организовање хуманитарних и других активности;
   - вођење евиденције о грађанима мјесне заједнице који се баве пољопривредном производњом;
   - издавање потврда и увјерења по пренесеној надлежности од стране јединице локалне самоуправе;
   - процесуирање захтјева грађана мјесне заједнице за снабдијевање водом у безводном подручју;
   - вођење евиденције власника гробних мјеста на гробљу које се налази на територији мјесне заједнице и одржавање гробља, уколико исто није у надлежности правног лица за погребне или комуналне услуге или црквене општине;
   - други послови у складу са законом, Статутом општине и овом одлуком.
Члан 31
Грађани у мјесним заједницама одлучују о свим правима од општег и заједничког интереса, који су прописани Законом, Статутом Општине и овом Одлуком и сарађују са државним и локалним органима, органима управе, службама, јавним службама и Савјетом за развој и заштиту локалне самоуправе.

V  ОРГАНИ МЈЕСНЕ ЗАЈЕДНИЦЕ И ПОСТУПАК ИЗБОРА И РАЗРЈЕШЕЊА
1. Органи мјесне заједнице
Члан 32
Органи мјесне заједнице су:
   - Савјет мјесне заједнице, и
   - Надзорни одбор.
а) Савјет мјесне заједнице
Члан 33
Савјет мјесне заједнице (у даљем тексту: Савјет), је извршни орган мјесне заједнице.
Савјет бирају и разрјешавају грађани мјесне заједнице на збору грађана, на начин и по поступку утврђеним овом одлуком.
Мандат Савјета траје четири године.
Члан Савјета може бити биран највише два пута узастопно.
Савјет доноси пословник о раду.
Члан 34
Савјет мјесне заједнице има најмање 5, а највише 11 чланова.
Број чланова Савјета утврђује збор грађана мјесне заједнице, у зависности од величине подручја односно броја становника тог подручја.
О броју чланова Савјета грађани се изјашњавају на Збору непосредно прије предлагања кандидата за чланове Савјета.

Поступак избора
Члан 35
Поступак избора Савјета покреће се одлуком збора грађана мјесне заједнице.
Одлука из става 1 овог члана садржи: вријеме и мјесто одржавања збора на којем ће се извршити избор чланова Савјета; број чланова Савјета који се бирају; да ли ће гласање бити тајно или јавно; орган који ће спровести изборе; и друга питања од значаја за спровођење избора Савјета.

Члан 36
Поступак избора Савјета спроводи Комисија за избор која има 3 (три) члана.
Комисију из става 1 овог члана именује збор грађана мјесне заједнице јавним гласањем.
Један члан Комисије је овлашћени представник органа локалне управе надлежног за послове мјесних заједница.
Комисија утврђује листу кандидата и спроводи изборе.
Члан 37
Право предлагања кандидата за Савјет има грађанин мјесне заједнице присутан на збору, а предлог се сматра прихваћеним ако га подржи најмање 10 (десет) грађана мјесне заједнице присутних на збору.
Кандидат за члана Савјета мјесне заједнице мора бити грађанин који има пребивалиште на територији мјесне заједнице.
За сваког кандидата за члана Савјета прибавља се писмена изјава од кандидата о прихватању кандидатуре, на обрасцу који садржи име и презиме кандидата, датум рођења, занимање и матични број, регистарски број личне карте и мјесто односно адресу пребивалишта.
Грађани мјесне заједнице предлажу најмање онолико кандидата колико се бира чланова Савјета, водећи рачуна о родној равноправности.
На основу предлога из става 4 овог члана, Комисија за избор сачињава јединствену листу кандидата.
Члан 38
Избор чланова Савјета врши се тајним гласањем, уколико збор грађана не одлучи да се избор врши јавним гласањем.
Уколико се поступак избора спроводи тајним гласањем, листу кандидата сачињава и поступак гласања спроводи Комисија за избор.
Члан 39
Тајно гласање врши се путем гласачких листића.
На гласачком листићу уписује се име и презиме кандидата по азбучном реду почетног слова презимена.
Гласање се врши заокруживањем редног броја испред имена кандидата који се бира.
На гласачком листићу може се заокружити највише онолико кандидата колико се бира чланова Савјета.
Гласачки листић на коме је заокружено више кандидата од броја који се бира, непопуњени гласачки листић и листић који је попуњен тако да се не може утврдити за које кандидате се гласало сматрају се неважећим.
Члан 40
Прије отварања гласачке кутије, Комисија за избор ће избројати неупотребљене гласачке листиће и одложити их у посебан запечаћен коверат.
Послије завршеног гласања, Комисија отвара гласачку кутију и утврђује резултате гласања за избор чланова Савјета мјесне заједнице и о томе подноси писани извјештај збору грађана мјесне заједнице.
Извјештај Комисије у случају тајног гласања садржи податке о: укупном броју грађана мјесне заједнице, броју грађана који су гласали и броју гласова који је добио сваки кандидат, као и констатацију који кандидати су изабрани за чланове Савјета мјесне заједнице.
Извјештај о резултатима избора објављује се на интернет страници Општине.
Члан 41
У Савјет мјесне заједнице изабрани су кандидати који су добили највећи број гласова.
Уколико су два или више кандидата добили једнак број гласова, гласање за те кандидате се понавља.
Уколико у поновном поступку кандидати добију исти број гласова, изабран је кандидат који је први кандидован за члана Савјета мјесне заједнице.

Члан 42
Уколико није изабран утврђени број чланова Савјета, избор недостајућих чланова врши се гласањем о преосталим кандидатима са листе.
У случају из претходног става, гласа се за онолико кандидата колико недостаје чланова Савјета.
У поновљеном поступку изабрани су они кандидати који су добили највећи број гласова.
Уколико два или више кандидата добију једнак број гласова, гласање о тим кандидатима се понавља до избора утврђеног броја чланова.
Члан 43
Савјет мјесне заједнице конституише се у року од 8 дана, од дана спроведених избора.
Конститутивну сједницу Савјета мјесне заједнице сазива најстарији члан Савјета.
Уколико најстарији члан Савјета не сазове сједницу у року из става 1 овог члана, сједницу Савјета ће сазвати предсједник Скупштине односно предсједник Општине у року од 15 дана од дана истека рока из става 1.
Конститутивна сједница може се одржати ако њој присуствује већина од укупног броја чланова Савјета мјесне заједнице.
На конститутивној сједници Савјета, Савјет из реда чланова Савјета бира предсједника и замјеника предсједника Савјета мјесне заједнице, већином гласова укупног броја чланова Савјета присутних на сједници.
Престанак мандата Савјета
Члан 44
Предсједнику и члану Савјета престаје функција истеком мандата.
Лицима из става 1 овог члана може престати функција и прије истека мандата, и то:
   - подношењем оставке,
   - разрјешењем,
   - промјеном пребивалишта,
   - губитком држављанства,
   - ако је правоснажном пресудом лишен пословне способности,
   - ако је правоснажном пресудом осуђен на казну затвора дужу од шест мјесеци,
   - смрћу,
   - брисањем мјесне заједнице из регистра.
У случајевима из става 2 овог члана, грађани мјесне заједнице бирају члана Савјета мјесне заједнице у року од 30 дана од дана престанка функције члана Савјета мјесне заједнице.
Даном престанка или истека мандата предсједнику или члану Савјета престају све дужности и обавезе.
Члан 45
Оставку може поднијети предсједник Савјета и члан Савјета мјесне заједнице.
Оставка предсједника Савјета мјесне заједнице, односно члана Савјета констатује се на збору грађана мјесне заједнице.
У случају оставке предсједника или члана Савјета, мандат новоизабраног предсједника или члана Савјета траје колико и мандат Савјета.
Члан 46
Предлог за разрјешење Савјета односно предсједника или члана Савјета мјесне заједнице може поднијети најмање 5% грађана мјесне заједнице.
Предлог за разрјешење Савјета може поднијети и предсједник општине, на предлог надлежног органа локалне управе.
Предлог за разрјешење мора садржати разлоге због којих се разрјешење предлаже.
Предсједник или члан Савјета има право да се о предлогу за разрјешење изјасни на збору.

Члан 47
О разрјешењу Савјета или члана Савјета грађани мјесне заједнице одлучују на збору грађана, већином гласова присутних на збору.
У случају да предлог за разрјешење на начин из члана 46 став 1 не добије потребну већину, таква врста иницијативе се не може поднијети у наредних 6 (шест) мјесеци.
Члан 48
Савјет може разријешити предсједника ако не обавља послове у складу са овом одлуком, Пословником о раду и одлукама Савјета, или ако нанесе материјалну штету мјесној заједници.
У случају из става 1 овог члана Савјет покреће поступак за његово разрјешење као члана Савјета.
Одлука о избору, престанку функције прије истека мандата и разрешењу предсједника и члана Савјета доставља се органу локалне управе надлежном за послове мјесних заједница у року од три дана од дана доношења.
б) Надзорни одбор
Члан 49
Мјесна заједница има надзорни одбор који се састоји од три члана.
Надзорни одбор бирају грађани мјесне заједнице непосредно на збору, јавним гласањем на предлог најмање 10 (десет) грађана мјесне заједнице.
Мандат чланова Надзорног одбора траје 4 (четири) године.
Члан 50
Надзорни одбор нарочито:
   - врши контролу финансијског пословања и намјенског коришћења средстава мјесне заједнице,
   - разматра извјештај о финансијском пословању мјесне заједнице,
   - подноси извјештај о финансијском пословању Савјету, збору грађана мјесне заједнице и органу управе надлежном за послове финансија најкасније до 31. јануара текуће године за претходну годину,
   - врши и друге послове које му одреди збор грађана мјесне заједнице.
Члан 51
Грађани мјесне заједнице могу разријешити на збору грађана Надзорни одбор, у случају ако не обавља послове из члана 50 ове Одлуке.
У случају из става 1 овог члана, избор чланова Надзорног одбора извршиће се у року од 30 дана од дана разрјешења.
Мандат новоизабраног Надзорног одбора или члана одбора, траје колико и мандат постојећег Савјета мјесне заједнице.
Члан 52
У погледу престанка мандата Надзорног одбора или члана Надзорног одбора сходно се примјењују одредбе ове одлуке које се односе на престанак мандата Савјета.

VI  НАЧИН ОДЛУЧИВАЊА
Члан 53
Грађани у мјесној заједници одлучују путем својих изабраних представника у Савјету мјесне заједнице, на Збору грађана, Референдумом и другим облицима изјашњавања, у складу са Статутом општине и овом Одлуком.

Збор грађана
Члан 54
Збор грађана се може одржати и на њему се могу доносити пуноважне одлуке ако збору присуствује најмање:
6 % пунољетних грађана мјесне заједнице, за мјесне заједнице до 500 становника
5 % пунољетних грађана мјесне заједнице, за мјесне заједнице од 500 до 1.000 становника
4 % пунољетних грађана мјесне заједнице, за мјесне заједнице од 1.000 до 2.000 становника
3 % пунољетних грађана мјесне заједнице, за мјесне заједнице преко 2.000 становника
Ако на збору присуствује мање од одређеног броја грађана, збор се одгађа привремено, а најдуже пола сата у циљу обезбјеђења кворума.
Уколико у остављеном року збору присуствује мање од потребног броја грађана, збор се одгађа.
На збору се одлучује већином гласова присутних грађана.
Члан 55
Збор грађана сазива се јавним упућивањем позива најмање седам дана прије одржавања збора.
Позив се објављује у средствима информисања, истиче се на огласној табли Општине и мјесне заједнице, јавним објектима, другим огласним мјестима, улазним вратима стамбених зграда и на други погодан начин.
Члан 56
Збор грађана, у складу са плановима развоја и актима Скупштине, одлучује и разматра питања од значаја за остваривање потреба и интереса грађана у обављању послова мјесне заједнице, а нарочито:
   - предлаже расписивање мјесног референдума ради увођења мјесног самодоприноса за изградњу објеката инфраструктуре од мјесног интереса и другим питањима од интереса за грађане мјесне заједнице, у складу са Статутом општине,
   - покреће иницијативе и подноси предлоге за рјешавање одређених питања надлежним органима Општине, непосредно или преко Савјета мјесне заједнице,
   - одлучује о потребама и приоритетима развоја мјесне заједнице,
   - даје предлоге органима Општине у вези са припремом програма развоја општине и плановима из појединих дјелатности, буџета Општине, вишегодишњим инвестиционим плановима,
   - даје предлоге за изградњу, одржавање и заштиту комуналних објеката и обављању комуналних дјелатности на свом подручју,
   - даје предлоге за изградњу објеката из области културе и физичке културе,
   - подноси иницијативе за уређивање насеља,
   - разматра питања о којима одлучује Скупштина општине и поводом истих даје предлоге и заузима ставове,
   - покреће иницијативу за доношење, измјену или допуну прописа и других аката скупштине који су од непосредног и заједничког интереса за грађане мјесне заједнице,
   - одлучује о пословима које јој повјери Скупштина,
   - разматра стање животне средине и утврђује мјере заштите,
   - одлучује о иницијативи за оснивање мјесне заједнице и промјену подручја мјесне заједнице,
   - доноси одлуку о оснивању мјесне заједнице,
   - доноси одлуку о промјени назива мјесне заједнице по претходно прибављеној сагласности Скупштине општине,
   - доноси одлуку о спровођењу избора за органе мјесне заједнице,
   - доноси одлуку о броју чланова Савјета мјесне заједнице,
   - бира и разрјешава Савјет и Надзорни одбор мјесне заједнице,
   - разматра предлог Савјета за оснивање координационог тијела,
   - доноси Статут мјесне заједнице,
   - врши друге послове, у складу са Законом, Статутом општине, овом Одлуком и другим актима Скупштине.
Члан 57
Предлоге и иницијативе Збора грађана надлежни орган општине дужан је да размотри у року од 60 дана од дана подношења предлога или иницијативе и да о томе обавијести Савјет.
О ставовима надлежног Органа општине Савјет мјесне заједнице на одговарајући начин обавјештава грађане мјесне заједнице.
Члан 58
Збор грађана могу сазвати:
   - Савјет мјесне заједнице,
   - предсједник Скупштине,
   - предсједник Општине,
   - орган управе надлежан за послове мјесних заједница,
   - одборник.
Члан 59
Савјет мјесне заједнице сазива збор грађана по сопственој иницијативи или на предлог 5% грађана са пребивалиштем или имовином на подручју за које се организује збор.
Предлог за сазивање збора грађана мора обавезно садржати питање које збор грађана мјесне заједнице треба да разматра.
Члан 60
У погледу других питања о сазивању и начину рада Збора, примјењују се одредбе Статута општине.

Мјесни референдум
Члан 61
Мјесни референдум може се расписати ради претходног изјашњавања грађана мјесне заједнице о питањима од непосредног интереса за грађане мјесне заједнице за које се референдум расписује, а нарочито о:
   - увођењу мјесног самодоприноса,
   - изградњи објеката комуналне инфраструктуре,
   - питањима од значаја за унапређење и заштиту животне средине,
   - другим питањима од интереса за грађане мјесне заједнице.
Предлог за расписивање мјесног референдума могу поднијети предсједник Општине, најмање једна трећина одборника и 20% бирача уписаних у бирачки списак Општине за подручје на којем се спроводи мјесни референдум, према подацима о броју бирача са посљедњих избора уписаних за то подручје.
Поступак расписивања и спровођења референдума спроводи се у складу са Законом, Статутом општине и одлуком о његовом расписивању.

VII  ПОСЛОВИ И НАЧИН РАДА САВЈЕТА
Члан 62
Савјет мјесне заједнице врши сљедеће послове:
   - предузима и координира активности у мјесној заједници на реализацији послова мјесне заједнице, утврђене овом Одлуком,
   - утврђује планове и програме развоја мјесне заједнице и приоритете развоја, и о истима обавијештава надлежне органе управе,
   - извршава одлуке и закључке збора грађана,
   - разматра стање у комуналној области, а нарочито у дијелу пружања услуга од стране привредних друштава која обављају комуналне дјелатности, те истима доставља своје предлоге, примједбе и сугестије са циљем унапређења наведених дјелатности,
   - доноси одлуке о коришћењу финансијских средстава, финансијски план и завршни рачун,
   - стара се о имовини мјесне заједнице како оне стечене у складу са законом тако и оне добијене на коришћење одлуком Скупштине општине и других надлежних органа, врши цјелокупан попис исте и подноси надлежном органу управе за послове имовине годишњи извјештај о њеном стању, а најкасније до 31. Јануара текуће године за претходну годину,
   - даје мишљење и предлоге за давање или промјену назива насеља, улица и тргова на подручју мјесне заједнице,
   - подстиче учешће грађана и активно учествује у поступку припреме и доношења одлука и других аката Скупштине општине од значаја за живот и рад грађана,
   - остварује сарадњу са органима локалне управе и јавним службама о питањима из своје надлежности,
   - стара се о информисању грађана о вршењу послова у мјесној заједници и активностима органа општине, организује одржавање јавних трибина и скупова, радионица и других облика едукације грађана,
   - сазива Збор грађана на предлог већине чланова Савјета и предлаже начин рјешавања питања из надлежности Збора,
   - предлаже начин одлучивања на Збору о појединим питањима,
   - остварује сарадњу са одборницима изабраним са подручја мјесне заједнице у Скупштини општине и преко истих иницира рјешавање одређених питања у скупштини,
   - остварује сарадњу са органима локалне управе и јавним службама о питањима из своје надлежности,
   - збору грађана подноси годишње извјештаје о свом раду и реализацији послова у мјесној заједници,
   - доноси одлуке и друге акте поводом конкретних активности које се спроводе у мјесној заједници,
   - доноси Пословник о свом раду,
   - врши послове повјерене од стране општине,
   - и врши и друге послове у складу са Статутом општине и овом Одлуком.
Ради разматрања појединих питања из става 1 овог члана и реализацију конкетних активности Савјет може основати радна тијела.
Актом о образовању радних тијела из става 2 овог члана, утврђује се састав, послови и рок за реализацију послова.
Члан 63
Пословником о раду Савјета уређује се начин избора предсједника и замјеника предсједника Савјета, начин рада и одлучивања Савјета и друга питања од значаја за његов рад.
Члан 64
Сједница Савјета може се одржати ако је присутна већина укупног броја чланова Савјета.
Савјет доноси одлуке већином гласова присутних чланова, осим ако је другачије одређено овом одлуком и статутом општине.
У случају једнаког броја гласова, одлучујући је глас предсједника Савјета.
Начин заказивања, одржавања сједница и гласања, начин и мјесто објављивања обавјештења и одлука и друга питања од значаја за рад Савјета уређују се Пословником о раду Савјета.

Члан 65
   Ако Савјет мјесне заједнице не обавља послове утврђене овом одлуком, предсједник општине може упозорити Савјет да предузме мјере за остваривање својих функција.
Ако Савјет мјесне заједнице и поред упозорења не обавља послове утврђене овом Одлуком, предсједник Општине може именовати лице које има сва овлашћења Савјета и предсједника Савјета мјесне заједнице.
Лице из става 2 овога члана обавезно је спровести поступак избора Савјета и предсједника савјета мјесне заједнице у року од 60 дана од дана његовог именовања.

Предсједник Савјета
Члан 66
Предсједник Савјета мјесне заједнице:
   - представља и заступа мјесну заједницу и Савјет мјесне заједнице,
   - сазива и предсједава сједницом Савјета,
   - предлаже дневни ред, стара се о јавности рада, потписује акте које Савјет доноси,
   - одговоран је за употребу и чување печата,
   - комуницира са надлежним органима локалне управе,
   - врши и друге послове у складу са Пословником о раду Савјета и овом Одлуком.
Предсједник Савјета мјесне заједнице надлежан је и одговоран за спровођење одлука Савјета о коришћењу средстава мјесне заједнице.
Члан 67
Предсједник Савјета мјесне заједнице може имати замјеника, којег бира Савјет из својих редова већином гласова.
Замјеник предсједника Савјета замјењује предсједника у случајевима његове одсутности или спријечености и помаже му у раду.
Члан 68
Предсједник Савјета има накнаду за рад у висини од 50 % одборничке зараде, од средстава која се уступају мјесним заједницама из буџета Општине.

VIII  ЈАВНОСТ И ТРАНСПАРЕНТНОСТ РАДА
Члан 69
Рад органа мјесне заједнице је јаван.
Јавност рада и обавјештавање грађана обезбјеђује се:
   - обавезним јавним расправама на зборовима грађана мјесне заједнице о предлозима програма развоја општине, просторних и урбанистичких планова, буџета и општих аката којима се утврђују права и обавезе грађана,
   - истицањем дневног реда и материјала за сједницу Савјета мјесне заједнице, предлога одлука Општине и мјесних заједница на огласној табли односно огласном простору који је доступан највећем броју грађана, истицањем усвојених одлука и других аката, као и обавјештавањем грађана о сједницама Савјета, о зборовима грађана мјесне заједнице и другим скуповима од локалног интереса, најкасније 7 дана прије дана њиховог најављеног одржавања,
   - правом грађана да остварују увид у записнике и одлуке Савјета и присуствују сједницама Савјета.
Уколико се мјесна заједница оснива за више насеља, Савјет је дужан да обезбједи постављање огласне табле, односно да обезбједи огласни простор за истицање обавјештења из става 1 у сваком од насеља.
Начин остваривања јавности рада Савјета ближе се уређује Пословником о раду Савјета.

IX  ФИНАНСИРАЊЕ МЈЕСНЕ ЗАЈЕДНИЦЕ
Члан 70
Средства за финансирање мјесних заједница ради задовољења потреба локалног становништва обезбјеђују се из:
   - прихода Општине који се уступају мјесној заједници,
   - сопствених средстава локалног становништва која се обезбјеђују непосредно удруживањем, путем самодоприноса или на други начин,
   - средстава које за активност мјесне заједнице дају заинтересована правна и физичка лица,
   - накнада за извршене услуге које својим активностима остварује мјесна заједница у складу са одлуком скупштине општине,
   - поклона, донација и других средстава.
Члан 71
Мјесна заједница користи средства у складу са својим програмима и плановима.
Члан 72
Средства која Општина преноси мјесној заједници обезбјеђују се у буџету Општине и то за:
   - рад органа мјесне заједнице - текуће трошкове (трошкови одржавања просторија, закупа, струја, вода, телефон, интернет, гориво, накнада за рад предсједника Савјета и др.), сходно Одлукама предсједника општине;
   - обављање послова које општина повјери мјесној заједници, за подмиривање трошкова који настају за извршење тих послова;
   - суфинансирање пројеката за које је уведен самодопринос за територију мјесне заједнице;
   - суфинансирање пројеката комуналне инфраструктуре у коме грађани мјесне заједнице учествују са најмање 50% средстава.
Члан 73
За закључивање правних послова изнад расположивих средстава мјесне заједнице, неопходна је претходна сагласност Скупштине општине.
Члан 74
Средства која се уступају мјесним заједницама из буџета Општине воде се преко консолидованог рачуна општине.
Приходи и расходи мјесних заједница воде се преко рачуна мјесне заједнице.
Контролу намјенског коришћења средстава која се уступају из буџета Општине, врши орган локалне управе надлежан за послове финансија.
Контролу намјенског коришћења средстава која се обезбјеђују по другим основама (непосредним удруживањем, самодоприносом, поклоном, донацијом и другим средствима која дају заинтересована правна и физичка лица), врши Надзорни одбор мјесне заједнице.
Надзорни одбор мјесне заједнице је дужан достављати органу локалне управе надлежном за послове финансија тромјесечне извјештаје о финансијском пословању мјесне заједнице, а у циљу контроле у складу са ставом 3 овог члана, односно годишњи извјештај о коришћењу средстава добијених по свим основама, сходно ставу 3 и 4 овог члана.

X  ОБАВЉАЊЕ АДМИНИСТРАТИВНИХ-ТЕХНИЧКИХ ПОСЛОВА
Члан 75
Административно-техничке послове за потребе мјесних заједница обавља орган управе надлежан за послове мјесних заједница.

XI  ОДНОСИ И САРАДЊА
Члан 76
Мјесна заједница остварује сарадњу са органима локалне управе, јавним службама и другим субјектима и активно учествује у поступку јавне расправе при доношењу програма развоја, просторних и урбанистичких планова, буџета и других општих аката.
Надлежни органи локалне управе дужни су доставити мјесној заједници податке, односно извјештаје о остваривању планова и програма јавних служби на територији мјесне заједнице.
Мјесна заједница остварује сарадњу са надлежним органом локалне управе у вршењу комуналног надзора и даје предлоге, сугестије и мишљења у циљу потпунијег и ефикаснијег обезбјеђивања комуналног реда на њеном подручју.
Мјесне заједнице могу захтијевати достављање извјештаја о остваривању надзора из претходног става овог члана.
Члан 77
Представник мјесне заједнице има право да присуствује сједници Скупштине општине на којој се одлучује о питањима из члана 28 ове Одлуке, а која су од непосредног и заједничког интереса за грађане мјесне заједнице, као и сједници на којој се одлучује о давању сагласности на Одлуку о оснивању мјесне заједнице.
XIII  НАДЗОР
Члан 78
Надзор над спровођењем одредаба ове одлуке врши орган локалне управе надлежан за послове мјесних заједница.
XIV  ПРЕЛАЗНЕ И ЗАВРШНЕ ОДРЕДБЕ
Члан 79
Формално-правни статус Мјесних заједница које су образоване по досадашњим прописима остаје непромијењен.
Органи мјесних заједница формираних по досадашњим прописима настављају са радом до истека мандата.
Члан 80
Даном ступања на снагу ове одлуке престаје да важи Одлука о мјесним заједницама ("Службени лист РЦГ - Општински прописи", бр. 21/05).
Члан 81
Одлука ступа на снагу осмог дана од дана објављивања у "Службеном листу Црне Горе - Општински прописи".

СКУПШТИНА ОПШТИНЕ БЕРАНЕ

Број: 02-016/21-276						ПРЕДСЈЕДНИК СКУПШТИНЕ
Беране,30. 06. 2021. г.						        Новица Обрадовић

О б р а з л о ж е њ е

     Правни основ за доношење Одлуке о мјесним заједницама општине Беране садржан је у члану 38 став 1 тачка 10 Закона о локалној самоуправи ("Службени лист ЦГ", бр. 02/18, 34/19 и 38/20), којим је прописано да Скупштина утврђује услове за оснивање мјесних заједница и даје сагласност на одлуке о оснивању. Чланом 153 став 2 Закона о локалној самоуправи, прописано је да се Одлуком скупштине уређују услови оснивања, послови, органи, организација и рад органа, начин одлучивања, финансирања и друга питања од значаја за рад мјесне заједнице, док је у члану 36 став 1, тачка 10 Статута општине Беране ("Службени лист ЦГ - Општински прописи", бр. 42/18), прописано је да Скупштина утврђује услове за оснивање мјесних заједница и даје сагласност на одлуке о оснивању.
      
     Разлози за доношење Одлуке о мјесним заједницама општине Беране су садржани у обавези усклађивања са Законом о локалној самоуправи Црне Горе ("Службени лист ЦГ", бр. 02/18, 34/19 и 38/20). Доношењем поменутог закона, стекли су се услови да се изврши усклађивање са овим прописом, чијим је ступањем на правну снагу престао да важи Закон о локалној самоуправи ("Службени лист РЦГ", бр. 42/03, 28/04, 75/05 и 13/06 и "Службени лист ЦГ", бр. 88/09, 38/12, 10/14 и 3/16) и Закон о мјесним заједницама ("Службени лист СРЦГ", бр. 8/82 и 12/82). Ово посебно из разлога што је Одлука о мјесним заједницама Општине Беране ("Службени лист РЦГ - општински прописи", бр. 021/05 од 28.06.2005) донесена 2005. године, чији је правни основ доношења био управо Закон о локалној самоуправи који је престао да важи. 
     Новом Одлуком о мјесним заједницама уредиће се услови оснивања, послови, органи и поступак избора, организација и рад органа, начин одлучивања, финанасирање као и сва друга питања од значаја за рад мјесних заједница на територији општине Беране.

Секретаријат за општу управу и друштвене дјелатности